बीयू अब ईसी सहित सभी बैठक की वीडियो रिकाॅर्डिंग कराएगा
बरकतउल्ला विश्वविद्यालय कार्यपरिषद सहित अन्य सभी बैठकों की वीडियो रिकाॅर्डिंग कराएगा। बैठकों में होने वाली चर्चा को बाहर तोड़ मरोड़कर पेश करने को लेकर आ रही शिकायतों को देखते हुए विवि ने यह निर्णय लिया है। हाल ही में बिल्डिंग कमेटी की बैठक हुई थी जिसमें कमेटी सदस्य ने सड़क निर्माण के टेंडर को लेकर रजिस्ट्रार पर गंभीर आराेप लगाए थे। रजिस्ट्रार ने इन बाताें को बेबुनियाद बताते हुए आगामी सभी तरह की बैठकों की वीडियो रिकाॅर्डिंग कराने का निर्णय लिया है। इसकी मंजूरी कुलपति से भी ले ली गई है।
रजिस्ट्रार डाॅ. यूएन शुक्ला का कहना है कि बैठकों की वीडियाे रिकाॅर्डिंग करने के आदेश जारी कर दिए गए हैं। इसका उद्देश्य बैठकों में होने वाली गतिविधियों व निर्णयों की सही जानकारी सामने लाना है। अमूमन यह देखने मेें आ रहा है कि बैठकों को लेकर बाहर जो सूचनाएं आती है वो तथ्यात्मक नहीं होती है और तोड़ मरोड़कर पेश की जाती है।
उधर, 12 वीं पंचवर्षीय योजना के तहत मिले अनुदान के उपयोग को लेकर यूजीसी मुख्यालय में हुई बैठक में बीयू का कोई प्रतिनिधि मौजूद नहीं होने पर कुलपति प्रो. एमडी तिवारी ने रजिस्ट्रार से जवाब मांगा है। यूजीसी ने फरवरी में अनुदान के उपयोग को लेकर विश्वविद्यालयों की बैठक बुलाई थी। इसमें विश्वविद्यालयों को यह बताना था कि दिए गए अनुदान में से कितना उपयोग किया जा चुका है और कितना बचा है। रजिस्ट्रार ने यूजीसी की बैठक में भाग लेने के संबंध में जानकारी होने से इंकार किया है। इधर, आंदोलन कर रहे बीयू के कर्मचारियों ने गुरुवार को दो घंटे की देरी से काम शुरू किया।
hin_Deva hin_Deva hin_Deva hin_Deva